b'\n_START_ARTICLE_\nGregor Pompe\n_START_SECTION_\nBiografija\n_START_PARAGRAPH_\nGregor Pompe se je rodil leta 1974 v Ljubljani. Po kon\xc4\x8dani gimnaziji Be\xc5\xbeigrad je \xc5\xa1tudiral na Filozofski fakulteti v Ljubljani; najprej primerjalno knji\xc5\xbeevnost in nem\xc5\xa1ki jezik, nato dodatno \xc5\xa1e muzikologijo. Za svoje diplomsko delo je prejel \xc5\xa1tudentsko Pre\xc5\xa1ernovo nagrado Filozofske fakultete. Po \xc5\xa1tudiju se je zaposlil kot asistent za na Oddelku za muzikologijo Filozofske fakultete, kjer je leta 2006 doktoriral iz semantike glasbe in postmodernizma. Leta 2009 je bil izvoljen v naziv docenta in leta 2014 v izrednega profesorja. Med letoma 2009 in 2014 je bil predsednik Slovenskega muzikolo\xc5\xa1kega dru\xc5\xa1tva, od leta 2012 pa je predstojnik oddelka za muzikologijo Filozofske fakultete v Ljubljani. Poro\xc4\x8den je s slovensko vizualno umetnico, akademsko slikarko in umetnostno teoreti\xc4\x8darko Ur\xc5\xa1ulo Berlot.\n_START_SECTION_\nDelo\n_START_PARAGRAPH_\nKot muzikolog se posve\xc4\x8da predvsem vpra\xc5\xa1anjem sodobne glasbe, semantike glasbe in opere. Svoje prispevke je sprva objavljal v publikacijah Dialogi, Nova revija, Muzikolo\xc5\xa1ki bilten, Delo, Ampak, Literatura, Emzin, Rast, itd. Prevedel je tudi nekaj filozofskih spisov, ob\xc4\x8dasno pa sodeluje \xc5\xa1e s programom ARS Radia Slovenije. Pi\xc5\xa1e koncertne liste in je od leta 2002 stalni glasbeni kritik \xc4\x8dasnika Dnevnik. Za svoje znanstveno delo pa je prejel Mantuanijevo priznanje Slovenskega muzikolo\xc5\xa1kega dru\xc5\xa1tva. Je \xc4\x8dlan razli\xc4\x8dnih strokovnih komisij (Mestna ob\xc4\x8dina Ljubljana, Ministrstvo za kulturo Republike Slovenije, Strokovni svet Slovenske filharmonije)._NEWLINE_Javno skladateljsko delo se je pri\xc4\x8delo leta 1998 z izvedbo skladbe na ciklusu koncertov Jesenske serenade, nadaljevalo s serijami koncertov, ki jih je priredila Glasbena mladina ljubljanska, njegove skladbe pa so bile izvedene tudi na festivalih Muzifest in Kunigunda, na No\xc4\x8di mladih slovenskih skladateljev, Glasbenem juliju na obali, na festivalu Rostrum.  Od leta 2011 vodi Filozofsko filharmonijo, simfoni\xc4\x8dni orkester Filozofske fakultete.'